khistorydata/jeongjo-sjw-relations huggingface dataset:
정조 3년 · 목
疏略曰。臣日昨陪扈。擅移班次。至有承宣之請推。臣之昏謬。於是益著矣。以此情踪。何敢晏然。伏乞亟遞臣職焉。噫嘻痛矣。鄭妻射目之凶謀。龜柱㴞天之逆案。思之則骨驚心寒。而累歲相持。一味靳允。及夫畿甸出置。而隱憂未除。海島加棘。而偃息自如。伏願深加三思。亟誅兩賊焉。噫目今請討中。相福瑩中相集之包藏禍心。尤不容一日假貸於覆載之間。快施當律。斷不可已也。批以。處分意在。爾其勿辭察職。
정조 3년 · 강
正言李亮載陳疏辭職。仍懲討。兼請許湛刊汰。賜批。
정조 3년 · 목
疏略曰。國賊未誅。愚衷自激。敢此臚陳。惟聖明察納焉。嗚呼龜柱之大罪。鄭妻之妖凶。止於荐棘出置。而王章未伸。此臣之憂慨者也。伏乞亟正兩凶之刑焉。今番 陵幸時。傳命宣傳官之與具敏和家奴相詰。以致信箭之傷折者。此實莫大之變。儒臣之請竄具敏和。請誅其奴。固爲得體。而至於傳命宣傳官。則少無論罪之辭。臣實未曉也。第其奉命無狀。致辱君命。其罪亦大。臣謂其時宣傳官。施以刊汰可也。批以。處分意在。已諭於三司。許湛事依施。爾其勿辭察職。
정조 3년 · 강
慶尙道儒生進士申爀等一百五十八人上疏。請先正臣金尙憲建院宣額。賜批。
정조 3년 · 목
疏略曰。臣等於再昨年。以先正臣文正公金尙憲書院之改建宣額事。陳疏叫閽。未蒙允兪。臣等不勝抑鬱。況此安東一區。卽尙憲桑梓之鄕。而守義遯荒之所也。必求尙憲可院之地。則夫孰曰安東非其所也。今我殿下。駕臨南城。先命賜祭於顯節之祠。竊伏想凝鑾駐蹕之際。指點尙憲裂書慟哭之處。想像尙憲自經畿殊之事。而聖懷之咨嗟興感。必有倍於他日。則今於其院事。何必拘於 先朝之未有成命。而不思所以修闕典之道乎。特許改建。仍賜華額焉。批以。書院事。旣問儒賢。爾等退修學業。
정조 3년 · 강
命罪人金宗儔還發配所。咸從府使申鳳周拿處。
정조 3년 · 목
刑曹啓言。今番疊呈上言人。咸從府定配罪人方友範之奴可金。執捉査問。則以爲。本非友範之奴。而爲金宗儔所誘代現云。故金宗儔處。又爲推問。則以爲。渠以咸從府定配罪人。欲爲上言蒙放之計。向京上來之際。方友範亦請其言。故以渠奴名及友範奴名。竝呈上言云。渠以定配罪人。肆然逃躱。敢爲上言。又以友範奴名替呈上言者。萬萬痛駭。罪人金宗儔。決杖一百。還發配所。奴名代現之罪。亦爲照勘。而當該配所官咸從府使申鳳周。請拿處。允之。
정조 3년 · 강
獻納李命勳避嫌乞遞。賜批。
정조 3년 · 목
避嫌略曰。頃者南城陪班。旣被承宣請推。故敢引當遞之義。有所陳章矣。及承批旨。未蒙恩遞。臣之悶蹙。尤無所容措。請命遞臣職。批以。勿辭。 政院啓言。獻納李命勳再啓煩瀆。退待物論矣。
정조 3년 · 강
判下金吾秋曹回啓。
정조 3년 · 목
義禁府啓言。鄭燦欽。其父其祖同時就捕。而當初處分。旣分輕重。則到今疏釋。宜無異同。請上裁。敎以。卿府回啓甚是。同是身故。而罪重而受刑者已蒙宥。罪輕而不受刑者未蒙宥。揆以王章。甚爲顚倒。依回啓施行。○刑曹啓言。觀此金奉伊原情。係是山訟。請令漢城府稟處。敎以。依回啓施行。許久滯囚營獄。亦足可恤。山地必是外邑。令該道道臣。定査官親執。詳覈公決後。使之狀聞事。自卿曹直爲行會。又啓言。觀此兪命煥朴東佐崔厚曾沈孝一原情。係是山訟。請令漢城府稟處。竝敎以。依回啓施行。與咸昌私奴金奉伊上言山訟事。事件無甚異同。依其判付。自卿曹直爲行會本道。
정조 3년 · 강
命吾義浦僉使渰沒之事。各別廉探。崔恒奎恤典題給。
정조 3년 · 목
敎曰。觀此黃海水使狀啓。似是一邊將渰沒之事。師律係焉。雖謂之變怪可也。若無別般奸情。安有船格則多不死。鎭將獨自渰沒之理乎。自朝家此而泛視則。後來渰沒之弊。不但至於僉使而止。以此意自備局措辭。嚴飭該道道帥臣處。各別廉探。鉤得事情以聞。又敎曰。吾義浦僉使崔恒奎。赴操之路。船敗渰死云。殊極驚慘。令該曹恤典題給其妻孥事。分付。
정조 3년 · 강
命北評事金宇鎭仍任閣職。其代口傳差出。
정조 3년 · 목
敎曰。勢難遠赴。北評事金宇鎭仍任閣職。其代口傳差出。催促下送。
정조 3년 · 강
遞承旨李義翊李坪。以沈念祖李在學代之。
정조 3년 · 목
敎曰。聞有實病人。又有不爲仕進人云。右承旨李義翊。右副承旨李坪。幷許遞。又敎曰。行副司直沈念祖李在學。承旨除授。
정조 3년 · 강
以朴祐源爲北許事。口傳也。
정조 3년 · 목
因刑曹僞造罪人金奉鎭更招啓目。敎以。滯獄多年。受刑又近百次。頑忍抵賴。旣服復拒之狀。尤極痛駭。如前各別推覈。以爲加刑得情之地。又因殺獄罪人李千奉加刑啓目。敎以。獄老生奸。輸情無路。殊非重償命之義。此後段。除尋常更卽各別嚴刑。期於取服。又因僞造御寶罪人朴★(王+善)加刑啓目。敎以。始旣遲晚。旋卽變辭。獄情遷就。迄無出場。殊甚痛駭。更良加刑得情。又因殺獄罪人李光點加刑啓目。敎以。閱推經年。抵賴至今。殊極痛駭。原其情節。勿論可恕。與不可恕。一味例刑。決折無路。此後另加審覈。仍又加刑。以爲期於輸款之地。又因僞造御寶罪人金龍河加刑啓目。敎以。死囚何限。而至於此囚段。以渠所犯。特蒙曠蕩之典。曾已減死酌處。則猶不知戢。致有再犯僞造之擧。其爲痛駭。又非諸囚之比。如前各別閱覈。加刑得情。
정조 3년 · 강
命時囚照律。以草記今日內爲之事分付。
정조 3년 · 강
勘放時囚李殷模。
정조 3년 · 목
義禁府啓言。時囚李殷模。接慰官差下之後。規避不赴罪。杖八十收贖。奪告身三等。請放送。允之。
정조 3년 · 강
詣鍊戎臺。行別試射。
정조 3년 · 목
具戎服乘輿。出協陽門外降輿。乘馬出敦化門。至彰義宮前路下馬。乘馬出彰義門。至迎接所下馬。入幕次改具甲胄。乘馬至鍊戎臺。改具戎服陞座。行諸將官參謁禮。○敎曰。試官肅拜後就座。又敎曰。兵判事極爲駭然矣。動駕時前排雙數挾輦名數。皆不稟定。試記修正。亦極雜亂。極爲駭然矣。此試記。更令修入。又敎曰。結束色執吏書吏。令攸司科治。又敎曰。宣傳官李潤禧改差。與未差之代。今日政各別擇差。又敎曰。親臨試射。何等嚴重。而應射之員。不卽待令。致有遲滯。極爲駭然。又敎曰。都捴徑歷金聖和汰去。其代今日政差出。又敎曰。別試射時命官。鄭領府事爲之。又敎曰。明日動駕時。依 陵幸例。只有堂郞衙門各一員隨駕事分付。又敎曰。明日動駕挾輦軍。以二百名擧行。○試射畢。具戎服出鍊戎臺乘馬。○敎曰。自捴戎廳洞口。至彰義門捧上言。○入彰義門。由敦化門至協陽門下馬。乘輿還內。○敎曰。朝廷問安及翌日問安。勿爲之。
정조 3년 · 강
命兵曹判書權噵重推。禁喧郞廳丁志元汰去記過。
정조 3년 · 목
敎曰。親臨試射事體。何等嚴重。而應射諸員第次。旣無定式之敎。又無取稟之事。錯亂無統。因此而移時遲滯。大是失著。當該兵曹堂上爲先推考。又敎曰。旣是軍行。則節目中。各營馬軍上下馬時。鳴鑼單擺開及鋝鉢鳴吹哱鑼取稟等節。倂不磨鍊。致使各營不稟。而先爲下馬。或冒雨而不設帳幕。俱非重紀律恤軍兵之意。所失大矣。兵曹判書權噵從重推考。該色執吏下吏。令攸司從重科治。又敎曰。咫尺帳殿。喧譁忒甚。極爲駭然。禁喧郎廳丁志元。爲先汰去記過。
정조 3년 · 강
命東班宰臣幷重推。
정조 3년 · 목
承旨南鶴聞啓言。殿座時東班宰臣。率多離次。侍衛殆不成樣。大臣外擅離諸宰。請竝推考。敎以。從重推考。
정조 3년 · 강
有政。吏曹參議李秉模。兵曹判書權噵進。
정조 3년 · 목
以徐有成尹行履爲持平。李正薫爲正言。嚴思晚爲校理。李洪載爲康津縣監。洪景游爲狼川縣監。李徽之爲知事。李敬懋爲訓鍊都正。
정조 3년 · 강
重推兵曹判書權噵。改差宣傳官金相台。
정조 3년 · 목
左議政徐命善啓言。宣傳官旣有擇差之敎。則在京無故者。何患無人。而忽以方在南漢之金相台擬入。殊涉不審。兵曹判書權噵重推。金相台宣傳官之任改差。請更令口傳差出。從之。
정조 3년 · 강
命明日試所。南小營定行。
정조 3년 · 목
敎曰。以今番應射軍兵之數多。依古例。試射處所。設於此處。地勢狹窄。必致多日。徑宿之際。軍兵勞若之外。亦無住接之道。不可無變通。連日城外動駕。亦屬可悶。自明日試所。當移設於城內廣濶處。自兵曹。卽爲稟旨定行分付。 兵曹判書權噵啓言。城內諸所中。南小營最爲廣濶便好。請以此處定行。敎以。以此所定行。
정조 3년 · 강
命兵判擧條。更爲書入。
정조 3년 · 목
敎曰。觀此兵判擧條。以軍兵服色取稟。軍兵豈有服色乎。都監則依例着戰巾。禁御兩營亦當着戰笠。極爲該眼。兵曹判書權噵從重推考。此擧條勿施。更爲書入。
정조 3년 · 강
命洪忠前監司李命植。後次對日來待。
정조 3년 · 강
遞差獻納李命勳。
정조 3년 · 목
正言李亮載啓辭中處置也
정조 3년 · 강
放定配罪人金大昌等。
정조 3년 · 목
敎曰。定配罪人倭譯金大昌。與金宗孝罪名旣同。而皆是準納之人矣。訓導鄭思鈺。又與朴道詢同罪。不過不能檢督之罪也。不可事同而罰異。竝分揀放送。又若池宗賢日前上言回啓。該曹雖以特敎定配防啓。而所坐只與次知中官相校之事。業欲疏釋。而未免混下。亦爲放送事分付。
정조 3년 · 강
命輕罪徧配未宥之類。後日次對時稟處。
정조 3년 · 목
敎曰。以今番上言觀之。輕罪徧配久未蒙宥者。必當夥然。此等之類。該堂就議大臣抄出。後日次對時稟處。
정조 3년 · 강
遣承旨。詣 景慕宮。奉審摘奸。
정조 3년 · 목
領議政金尙喆啓曰。昨日出次對令。而聞再昨日儒賢筵奏之語。情地惶縮。不敢入來矣。儒賢所達。蓋出爲國誠意。臣不必張皇。而大體則如臣鹵莽蔑劣百不肖似者。久叨此職。臣心愧恧。固不言。其於僨誤國事。何哉。臣之此言。實出爲公之意也。予曰。此莫非予一人之咎也。再昨儒賢奏語。予亦聽瑩。致此起鬧。至有卿等之引嫌。以此以彼。更誰咎只自反躬慙恧。無以爲諭。尙喆曰如臣無似。久據不退。使聖上獨勞於上。有臣如此。將焉用之。亟退臣身。以爲公私之幸焉。予曰。卿雖若是辭免。而今者捨卿。更於何處。得來別人。與同國事乎。尙喆曰。雖於今日斥退。假之西樞一啣。則區區情願。當不避顚沛。匍匐陪往於今番幸行矣。予曰。卿言過矣。日今世道。無可收捨。上而天災。中而時事。下而民心。無一可恃。遑遑汲汲。若不保朝夕。此皆予涼德所致。卿何自引至此乎。尙喆曰。殿下臨朝發歎。遑遑求助。此實臣民之幸矣。予曰。昨日次對。旣不得爲之。故今日召見卿等。如有稟處之事。奏達可也。尙喆曰。別無稟處之事矣。予曰。再昨日儒賢擧条見之乎。尙喆曰。姑未得見。而以其時所出定奪榻敎觀之。其中科制田制。請令廟堂之臣。各出意見。具文字登聞。而此旣袖箚所陳。則箚中本意。臣等旣未詳知。有難論列。左相之意。亦如此云矣。予曰。今則袖箚。出示諸臣無妨矣。尙喆曰。臣等見其袖箚後。可以論列矣。予曰。儒賢亦以髢髻事。有朝廷備堂外諸宰及在外山林處問議之請。而諸宰問議。旣無前例。事異常格。此則承旨自政院。從便擧行也。尙喆曰。若以諸臣收議之例而爲之。則似或無妨矣。予曰。在外山林。旣非一處。則皆遣禮郞問議乎。尙喆曰似然矣。國榮曰。儒賢諸擧条中。亦有待山林入來問議之語。而諸山林之一時俱爲入來。亦未期必。則問議一節。誠莫知何以則爲好。而此在朝家商量擧行矣。予曰。聞儒賢言。則髢髮之制。近頗減少云矣。若然則可幸矣。尙喆曰。頃日筵敎之後。果多減損云矣。予曰。儒賢以髢髻事。若是眷眷者。皆以用夏變夷。少寓春秋之義。非爲他制之費。減於髢髮而然矣。尙喆曰。儒賢之意似在用夏變夷而然矣。予曰。儒賢擧條。吏曹何以稟處乎。兪彥鎬曰。首堂所見。姑未知何如矣。予曰。卿意則何如。彥鎬曰。擧条以別設一窠爲言。而此是官制變通。事甚重難。有不可遽然創行矣。予詢領相。尙喆曰。儒賢必有所見。故如是爲言矣。予曰。再昨儒賢入侍。以爲樂制釐改。朝家每以經費爲難。則宮懸樂器。不必更造。以今所存鍾磬。分懸四面。實爲便好。且以音律言之。牙舌之音。我國人全不通解。惟徐常修。極爲詳明於此等制例。若使之釐正則甚好云云。果如儒賢之言。而樂制得以一新。則誠亦好矣。國榮曰。儒賢旣以此陳達。則自朝家。所當卽賜開納。而但別設一窠。不無難便。以本院言之。則樂生典樂外。無他變通之道。是可悶矣。予曰然矣。國榮曰。靑坡蘆原兩驛保木。丙申至庚子條。合一百二十三同十疋。丙申冬自訓局。給價九千二百四十兩買得。以爲逐年條。以錢捧納者。專爲餘剩之取用。不顧事面之苟艱。誠極駭然。而聞驛卒輩。預賣保木之後。凡差之幹。無以應役。此實兩驛難保之弊。而朝家之所當恤者也。丙申以後。至昨年所捧。已爲六千三百六十兩。而若到今年歲末。則洽滿當初所買本錢九千兩零數。臣意則本錢盡推之後。利條三千八十兩。特爲蕩減。一以爲殘驛支保之道。一以杜殖利取剩之弊。而此後毋論公私賣買。若或預賣而現發。則當以嚴繩之意。申飭兵曹何如。予詢領相。尙喆曰。依此施行好矣。從之。予曰。再昨日儒賢所達中諸語。予亦聞之。而儒賢旣以初不發口云。則此似予聽瑩之致。其日筵話。大臣則雖因筵敎見之。而此外更勿頒示之意。注書知悉可也。
정조 3년 · 강
命畿邑未下直守令。使之當日辭朝。
정조 3년 · 목
因領議政金尙喆啓也。
정조 3년 · 목
予曰。左相之病何如云乎。民始曰。汗後觸風。感症非細云矣。予曰。病若未差。則勢難隨駕耶。民始曰。數日調治。則似可隨駕矣。予曰。徐常修事。吏曹何故防啓耶。民始曰。常格之外。有難創始而然矣。
정조 3년 · 강
召見軍士房承旨李義翊于誠正閣。
정조 3년 · 목
予曰。擧動後。宮都城開閉。當有該曹單子。而何門則開。何門則閉。磨鍊云耶。義翊曰。該曹似當旁照庚戌前例而爲之矣。予曰。然則庚戌年敦化兩夾門及丹鳳曜金通化門開之。其餘則盡閉。此則該曹參商。區別而爲之好矣。城門則庚戌年。崇禮興仁及西小門開之。其餘盡閉。亦當依此磨鍊乎。義翊曰。宮門則該曹。似或參酌其當閉當開之門。而城門則似當一依庚戌年例矣。予曰。單子預先入啓。然後可以擧行。該房催促可也。予曰。班次單子。隨卽啓下。然後可無混雜之弊矣。義翊曰。今方催促矣。予曰。動駕後。留都軍兵之累日露處。實涉可悶。故已有傳敎。而結陣移陣等事。各別申飭於軍門可也。義翊曰。今當招致從事官。各別分付矣。予曰。留院承旨。當出假承旨乎。義翊曰。然矣。予曰。何時當差出。義翊曰。前期一日。當差出矣。予曰。在前例以實承旨留院。而近例則又以假承旨留院矣。今番動駕。多費日子。守宮凡節。專委於留院承旨。必以屢經鍊熟之人差出可矣。義翊曰。宮城門開閉等節。若使生疏之人當之。生事可慮。院中方欲極擇差出矣。予曰。自前 陵幸。雖一日回還之間。京外受弊。可謂非細。而外邑殆有甚於京司。各務擧行之際。官長非不蕫飭。而官吏輩乘此爲奸。民受其害。今番則別樣嚴飭。然後可無此弊。而此則全在於監司守令矣。義翊曰。聖敎至當矣。予曰。非特此也。雖以日前工曹事言之。捉船粧船之際。下吏之操功如此。良可痛駭。日前處分之後。安知更無如此之弊也。伊時聽傳敎時。各別申飭於該曹乎。義翊曰。自該房各別嚴飭矣。予曰。兵曹節目中改付標處。趁卽付標以入可也。義翊曰。當催促矣。予曰。外方傳語軍之多日露處。無異於軍兵。而此則可已而已者。故今番則以騎撥代之。足可除畿民一分之弊矣。義翊曰。畿民必當聳躍感祝矣。予曰。南漢城操等事。俱係未慣習之事。該房一依釐正笏記。謄出一本。着意看過。亦與宣傳官輩。預先約束可也。義翊曰。當依聖敎爲之矣。予曰。 陵幸時。承史例騎驛馬矣。諸道之驛馬。立於兵曹者。率多苟充。而司僕補把馬。稍勝於驛馬。則往復於一提調。從便換騎可也。義翊曰。聖敎果然矣。
정조 3년 · 강
左議政徐命善箚陳病狀。仍乞調治。賜批。
정조 3년 · 목
批以。以疾未克造朝。庸何傷哉。卿其安心善攝。遄臻勿藥。是予區區之望也。仍命遣史官傳論。
정조 3년 · 강
命時囚。皆令議處。
정조 3년 · 목
敎曰。動駕在近。其將許久廢坐。禁府時囚罪人判付未下外。皆令明朝草記。議處照律。
정조 3년 · 강
詣南小營。行別試射。
정조 3년 · 목
敎曰。日力不足。柳葉箭貫革及鳥銃貫革。亦爲待令於訓鍊院。○具戎服乘輿。出協陽門降輿。乘馬出弘化門。詣南小營降馬陞座。○敎曰。訓鍊院柳葉箭鳥銃分所試取時命官。鄭領府事爲之。柳葉箭分所試官。戶曹判書金華鎭。捴戎使李敬懋。修撰沈樂洙。武兼崔範星爲之。鳥銃分所試官。守禦使徐命膺。都監中軍李漢昌。兵曹正郞趙時偉。都捴經歷朴順陽爲之。又敎曰。親臨試所命官。左議政爲之。又敎曰。監察未差之代。令該曹口傳差出。先擧行後謝恩。又敎曰。應射諸人。使之下臺。次次應射。又敎曰。應射諸臣。屢命下臺。而終不下去。咫尺帳殿。漫若不知。及其前排之却後排立然後。始乃下去。如許慢悤之習。實關紀綱之一端。親臨試射。何等重大。而慢悤忒甚。殆同兒戲。寧有如許事體乎。萬萬寒心。帿布卽爲撤去。諸射員勿爲應射。仍敎曰。兵曹堂出去申飭也。○射放畢。具戎服降座。乘馬由弘化門。至協陽門下馬。乘輿還內。
정조 3년 · 강
命應射重宰竝罷職。
정조 3년 · 목
敎曰。此雖小事。屢敎之下。終不動念。此亦關紀綱之一端。當該應射重宰。竝施罷職之典。
정조 3년 · 강
命訓鍊院分所撤場。待明朝擧行。頒賞二十二日爲之。
정조 3년 · 목
敎曰。訓鍊院命官分所。今日內勢難畢試云。撤場待明朝擧行。頒賞二十二日爲之。
정조 3년 · 강
命明日雲寶劍。昨日雲寶劍仍用。
정조 3년 · 목
敎曰。才聞爾入城之奇。良用欣喜。爾蛘不添。尤覺幸也。又聞知申所奏。爾於行役之餘。將欲調息云。數日持攝。亦爲穩便。俟爾少休。當命入侍。其卽登對事。遣承旨傳諭于副司直金亮行處。
정조 3년 · 강
命宋儒臣家。遣御醫看病。
정조 3년 · 강
命兩儒賢家。食物柴炭輸送。
정조 3년 · 목
敎曰。秋氣甚冷。兩儒賢家。食物柴炭。依例輸送。
정조 3년 · 강
左議政徐命善以妻山移葬陳箚乞暇。賜批。
정조 3년 · 목
批以。卿其依所請往來焉。仍命遣史官傳諭于左議政。下去時。給由馬。夫人遷窆時。澆奠床備給。
정조 3년 · 목
敎曰。軍士房承旨。持各年觀武才別試射賞格謄錄入侍。又敎曰。明日處所。春塘臺爲之。○予曰。明日殿座侍衛雲寶劍宣傳官外。皆以入直擧行。又敎曰。明日挾輦軍槍劍軍儀仗副輦。皆置之。攔後軍。只入直及當爲受賞人排立。禁軍亦只入直排立。餘勿磨鍊。民始曰。服色何以磨鍊乎。予曰。領事以爲。當講史記中册子。儒賢以爲。當講心經。經筵講規。如心經等以經爲書之書。非重講。則原無進講於召對之例。如以心經進講。則有乖舊例。更以此問議于儒賢。議定他册子以入。
정조 3년 · 강
命服色。以黑團領磨鍊。
정조 3년 · 목
敎曰。色以黑圑領磨鍊。入格人員將臣武士外。亦以黑圑領待令。
정조 3년 · 강
命驪州儒賢登程與否。問議于京畿監司以奏。
정조 3년 · 목
敎曰。望後登途云矣。果已啓行否。驪州儒賢登程與否。問于京畿監司以奏。
정조 3년 · 목
敎曰。前此旣有飭敎。宜乎知警。而從後見之。怠慢之習。又復如前。向者册子校正事出給。今至屢朔。迄不修呈。於是乎年少懶惰之罪。益無所逃。今而置之。來愈若此。待敎徐龍輔罷職不敍。
정조 3년 · 목
敎曰。分所試官。如已畢試。坐直承旨持試記及賞格前例入侍。 敎曰。明日出宮。當自內殿座。該房知悉。
정조 3년 · 강
御春塘臺。行頒賞禮。
정조 3년 · 목
具翼善冠袞龍袍。自內詣春塘臺陞座。○予曰。應參官皆令入就位。大將則率受賞將士。待掌號笛入來。而軍兵則列立馬路。大將以下上臺上。親爲頒賞事分付。○行頒賞如儀。○予曰。李秉模何爲而不參乎。承旨洪國榮曰。聞以再昨現告。爲撕捱而不入矣。予曰。極爲駭然矣。仍命左議政徐命善入侍。敎曰。龍虎營棍杖事。誠極萬萬駭然。京內營門。與外邑尤當自別。而有此違式之擧。此則不可不嚴懲矣。命善曰。極爲駭然矣。予曰。二月以後。禁軍別將。皆爲拿入。李漢昌柳鎭夏具明謙李邦綏竝拿入。予曰。其中李漢昌居任最久。前後六朔。其罪犯尤爲重大。六朔之間。一不見欽恤典則乎。國有典法。則如渠武弁。慢不畏法乎。仍命決棍後竝拿出。仍還內。○敎曰。欽恤典則之書。卽予御極後首頒之令甲。其刑杖制度。設令過濫。旣是領行之法。則固當遵守之不暇。況爲軍民殺其重厚。齊其舛謬。凡爲中外用法之臣。若體朝家之意。則向來嶺南邑鎭。已有違式現發者。而至於今番龍虎營事。尤萬萬駭然。外鎭之蔑法。猶且嚴治。又況本兵所管營門。致有此長廣脊厚之加分加尺者乎。此不嚴懲。法將焉用。王府關石。雖謂之束之高閣可也。二月造棍違式以後。判書難免不察之罪。兵曹前判書李徽之鄭尙淳。判書權噵倂罷職。前判書洪樂命。旣不行公。勿論。又敎曰。判書旣已處分。至於別將。所犯尤重。而不無久速之別。前禁軍別將李漢昌。亟施削黜之典。李邦綏具明謙罷職。柳鎭夏除拜屬耳。還都後連値公故。則未及照察。猶屬公罪。勿論。
정조 3년 · 강
以金勉柱爲待敎。
정조 3년 · 목
敎曰。奎章閣待敎前望單子入之。
정조 3년 · 강
禁推吏曹參議李秉模。
정조 3년 · 목
敎曰。原傳敎中。旣云重宰。已捧現告。則李秉模之無端撕捱。至於不參賞班。極涉放恣。吏曹參議李秉模禁推。
정조 3년 · 강
改差安東縣監洪益弼。
정조 3년 · 목
左議政徐命善啓言。頃以安東縣監洪益弼催促下送之意。筵達蒙允矣。聞其病情甚重云。請改差。從之。
정조 3년 · 목
因成均館變通草記。敎以。許遞。
정조 3년 · 강
承旨沈念祖。以副司直金亮行附奏啓。
정조 3년 · 목
書啓以爲。臣奉聖旨。往諭于北部壯義洞副司直金亮行處。則以爲。臣爲一番承候。力疾登程。今纔入城矣。特遣承宣。使之少休登對。恩敎懇摯。謹當加意將攝。以俟召命云矣。
정조 3년 · 강
命副司直金亮行處食物。柴炭更爲輸送。
정조 3년 · 목
因戶曹不爲領受草記有是命。
정조 3년 · 강
秋曹。以龍虎營敎鍊官邊鎭國珍島郡金甲島。牢子牌頭邊興泰康津縣古今島。幷充軍押送啓。
정조 3년 · 강
以洪樂性爲兵曹判書。
정조 3년 · 목
敎曰。兵曹判書前望單子入之。
정조 3년 · 강
副司直金亮行疏辭食物恩頒。賜批。
정조 3년 · 목
疏略曰。臣行役間關。病勢添劇。方俟數日調息。袛詣天階。特遣承宣。諭以少休登對之意。恩敎鄭重。且臣在鄕時。伏聞向者已有輸送食物之命。今又重軫聖念。繼降恩頒。慚悚交至。伏乞收回成命焉。批以。食物輸送。寔遵舊例。爾其勿辭領受焉。仍命遣史官。傳諭于行副司直金亮行處。
정조 3년 · 강
命戶曹參判宋德相家。藥物輸送。
정조 3년 · 목
敎曰。戶曹參判家。相當藥物。自藥院輸送。
정조 3년 · 강
分揀李秉模禁推。
정조 3년 · 목
敎曰。飭已施矣。吏曹參議李秉模。分揀放送。
정조 3년 · 강
命罷職重宰竝敍用。前參判兪彥鎬。吏曹參判除授。
정조 3년 · 목
敎曰。旣非大過。亦示飭勵。試射日罷職重宰。幷敍用。又敎曰。銓堂不備。前參判兪彥鎬。吏曹參判除授。兼帶幷仍任。閣職口傳啓下。
정조 3년 · 강
有政。吏曹參議李秉模。
정조 3년 · 목
以李儒慶爲修撰。柳孟養爲獻納。金宇鎭爲副修撰。李福源爲禮曹判書。鄭元始爲大司成。尹師國爲安東縣監。權聖應爲丹陽郡守。黃胤鍚爲木川縣監。尹行修爲全羅道京試官。
정조 3년 · 강
以李敬懋爲右捕將。
정조 3년 · 강
命魯益宗決杖放送。
정조 3년 · 목
刑曹啓言。再昨日還宮時。木川縣魯益宗白活於衛外。而推問則衣食資給事。有此呼籲云。萬萬駭痛。請自臣曹勘罪。敎以。決杖放送。
정조 3년 · 강
命兪爀柱等充軍分揀。
정조 3년 · 목
京畿監司鄭昌聖。以擊錚罪人兪爀柱等充軍馳啓。敎以。旣已決杖。克軍則分揀。
정조 3년 · 강
諭兩儒賢及領議政。
정조 3년 · 목
敎曰。所愼如已差復。明日登對。戶曹參判同爲入侍事。遣史官傳諭于兩儒賢處。又敎曰。今則調將多日。卿疾想已痊可。明日欲行賓對。卿其造朝事。遣史官傳諭于領議政。
정조 3년 · 강
命江原監司。不多日內辭朝。
정조 3년 · 목
敎曰。秋事方殷。江原監司其令不多日內辭朝。
정조 3년 · 강
改差北評事朴祐源。以吳大益代之。
정조 3년 · 목
敎曰。北評事朴祐源。親年七十。勢難强赴云。改差。其代口傳差出。催促下送。
정조 3년 · 강
吏曹判書趙重晦疏辭長銓之任。賜例批。
정조 3년 · 강
江原監司具㢞疏辭新除藩任。賜例批。
정조 3년 · 강
以金思穆爲定州牧使。
정조 3년 · 목
敎曰。定州牧使有闕。其代口傳差出。
정조 3년 · 강
差下實錄編修官金履禧李東郁申致權李命勳呂萬永。
정조 3년 · 강
召見內閣提學徐命膺于誠正閣。
정조 3년 · 목
予曰。今番幸行之後。南漢民人。多爲勞苦。能無愁怨乎。命膺曰。今番幸行時。積年痼弊。一幷蕩滌。渠輩莫不感激喜樂云矣。予曰。南漢誌何以爲之乎。命膺曰。初無假領。故姑未成書。而聞安正福處。有廣州誌。才已得見。則甚爲精詳矣。予曰。廣州誌持入。命膺曰。故重臣李箕鎭爲守禦使時。托安正福爲此誌。極爲該備矣。予曰。奎章閣誌尙未成焉。可悶。序文略已構草。而甚爲草率。卿其見之。仍敎曰。如有未洽處。卿其刪潤。命膺曰。以臣謏學。何敢容喙乎。予曰。今番山城幸行時。欲以文字留題。而更思之。詩文題詠。亦涉不緊。予意則只於山城東南門外。立石碑題以己亥駐蹕。似爲無妨。卿意則以爲何如。命膺曰。御製題詠。事體重大。只立石碑。以大字刻此四字甚好。而臣意則御筆書下尤好矣。予曰。予則本不解寫字。令他人書刻。亦無妨矣。
정조 3년 · 강
命南漢總攝。極擇差出。
정조 3년 · 목
內閣提學徐命膺啓言。臣於南漢總攝事。有仰達者矣。南漢總攝。自天啓甲子築城之初。必擇八道緇徒中有名稱者差出。而近年以來。因領府事鄭弘淳所達白。只就城內諸寺百餘緇徒中。差出總攝。則麾下校卒。皆其同房同隊。初無紀律。自今以後。以廣州境內諸寺中。有根着識解之僧。極擇差出。而一經總攝之後。毋得移居他寺之意。請出擧條嚴飭。從之。
정조 3년 · 강
命該房承旨重推。館閣下吏。自本閣査治。
정조 3년 · 목
敎曰。預備翰林。昨政旣付兼著作。則意謂今日肅謝。迄不爲之。或有病故而然。以預備兼春秋之不爲啓下提敎。則始知雖入闕中。以無時肅拜。政院不爲捧入矣。然則政院何不以兼帶不肅請推乎。以此以彼。所失不細。該房承旨從重推考。本事由於再昨閣職官敎下批之時。官銜幷不啓下之致。此雖小事。關係官方。館閣下吏。自本閣査治。
정조 3년 · 강
命副司直金亮行家。遣御醫看病。
정조 3년 · 목
敎曰。行副司直金亮行家。遣御醫看病。相當藥物輸送。
정조 3년 · 목
領議政金尙喆曰。臣有狗馬之疾。敢爲呈告矣。聖敎隆重。至下惟予在之敎。臣感激惶悚。仍停呈告。而顧臣所叨之職。乃大官也。旣始呈告。旋又止之。前後處義。極爲猖狂。臣雖頑然。人將何謂。前吏判李徽之。亦以久在銓任。曲施體下之恩。同被一視之澤。是臣所祝矣。予曰。卿言過矣。前吏判處義。與卿有異。儒賢旣以四維不張。縷縷陳戒。又以政官之無廉恥爲言故。予亦不得不使之一伸廉隅。而卿則旣無如此之情勢。且筋力精强。依畀方篤。豈可以久任。而遞之乎。向日事。予旣聽瑩。且儒賢欲以卿等去就。決其去就。則卿等豈可以決去就爲言乎。尙喆曰。臣亦非以向日事。引爲處義之端。而但久據無益。伏望亟命斥退焉。予曰。廉防雖重。亦豈不念世道乎。卿若必遞爲期。則左相亦必與卿同其去就。然則今日朝廷。其將空而後已乎。尙喆曰。左相則與臣有異矣。緣臣一身之去就。致使朝廷不尊。則豈不大可悶乎。予曰。卿之出脚。乃所以使朝廷尊也。尙喆曰。聖敎至此。臣不敢更瀆。而待左相造朝。欲爲一伸矣。仍奏曰。秋序已深。各道舊還。當令定數捧納。而此則當何以爲之乎。予曰。今年雖幸小登。又捧年久舊還。則生民何以息肩。而有何年豐之效乎。予意則一竝停退似好矣。予命前錦伯李命植進前。敎曰。久按本道。民瘼弊端。想必熟知。其有可以陳達者乎。命植曰。小小弊瘼。有難毛擧。而大體本道之民。率多非農非賈之類。若逢歉歲。則饑寒所迫。全棄廉恥。此甚可悶。而此不可人人給其衣食。以爲保存之計也。惟當商量其制產之道。使不至失業之歸則誠好矣。予曰。制產之道。何以爲之則爲便耶。命植曰。士夫之族。一有農工賈。則至其子孫。永爲累焉。故湖西之民。强半是士夫之族。而貧寒困窮。雖至餓死。而猶不屑爲農工賈。至於閑散之類。亦皆倣效。遊衣遊食。無所恒產。今若定爲令甲。士族之貧窮者。雖爲農工賈。其子孫則少無爲累之事。則民無失業之嘆。而庶爲制產之道矣。予曰。誠如卿言爲之。則必有丕變之效乎。命植曰。定爲令甲。曉諭士族。則豈有不從之理乎。又奏曰。改量事。雖有朝令。而此甚爲難。土地厚薄。旣不詳知。且山水悍急。一經雨水。則向日沃畓。今作川浦。不出十年。必皆變換。今若改量。則一道民人。皆望減縮結數。此甚難處矣。至於査陳。亦無異於改量。而臣以此連飭各邑。其中六七邑。則未及爲之。仍爲遞歸矣。尙喆曰。改量爲上策。其次卽査陳。若不善爲之。則國家多失結數。是亦可悶。予曰。國家雖失結數。苟利於民。何惜之有。予曰。湖西今年年事何如。命植曰。大體則可謂大豐矣。
정조 3년 · 강
許施會寧府開巿時。大國人牛馬料劃用之請。
정조 3년 · 목
領議政金尙喆啓言。此咸鏡監司徐浩修狀啓也。以爲。會寧府開巿時。大國人牛馬料。以富寧府所在常平廳耳麥三百石。賑恤廳耳麥二百石。茂山府所在賑恤廳耳麥二百石。依例移劃需用事。請令廟堂稟旨矣。依狀請擧行之意。請分付。從之。
정조 3년 · 강
命別貿蔘五斤。移定北道。
정조 3년 · 목
領議政金尙喆啓言。此平安監司金鍾秀狀啓也。備陳江界蔘弊。大爲江民難保之收。仍請該曹卜定別貿蔘。依前狀請江民蘇醒間移定北道事。令廟堂稟旨矣。卽今所餘十二斤。非一時盡貿上納者。隨貿隨送。則民力庶可寬紓矣。其中五斤。竝本價依前移送北道。使之分力備納。亦爲共濟之道。何以爲之乎。予詢戶判。戶曹判書金華鎭啓言。江界蔘弊雖如是。本曹單蔘。今幾垂乏。且北蔘品劣。不合禮單之需。此爲可悶矣。予詢前北伯。刑曹判書趙㻐啓言。丙申丁酉信蔘之分定於北道者。經過兩年。猶未盡納。其爲北民之弊。誠孔劇矣。臣意則不爲移定恐好矣。予詢知申。都承旨洪國榮啓言。大臣所奏五斤竝本價移送云者。在江民似爲息肩之道。且非永定者。則如干移定。在北民亦豈至於不能支堪之境乎。依此擧行似好矣。從之。
정조 3년 · 강
許施喬桐江華水軍給代之請。
정조 3년 · 목
領議政金尙喆啓言。卽見江華留守洪樂純報備局。則以爲。今當水操。喬桐水軍四百六十六名。依他鎭例。每名一疋給代。本府參操軍二百七十八名。依在前喬桐例。每三名一疋式上下爲請矣。水軍給代。自是行操後不可廢者。喬桐江華水軍給代之或加或減。亦係考例裁定。依狀請自備局準此數下送。從之。
정조 3년 · 강
許施京畿三邑結錢移施之請。
정조 3년 · 목
領議政金尙喆啓言。卽見京畿監司鄭昌聖報備局。則今番三邑還耗蕩減代。以當年條結錢移施事。爲請矣。還耗蕩減後。以結錢移施。係是應行之舊例。依此擧行之意。請分付。從之。
정조 3년 · 강
命關西所在內奴婢比總。依令甲擧行。
정조 3년 · 목
領議政金尙喆啓言。卽見平安監司金鍾秀報備局。則以爲。本道所在內奴婢。比諸乙亥總。則內司則有餘。五宮則不足。以內司有餘者。充數於五宮見縮之代。以比乙亥都總。似合事宜云矣。昨年新節目中。奴婢口數。一依乙亥比總。而或此邑不足。彼邑有裕。則就道內裒多益寡。參量比總。推移充數事。定爲令甲矣。卽今諸道。皆以此擧行。則獨於本道。似不可以內司奴婢。混同比總於宮房奴婢。請以此分付。從之。
정조 3년 · 목
領議政金尙喆啓言。此京畿監司鄭昌聖所啓也。以爲。利川等野邑。皆是原田。初不降續故。白徵之弊。比他尤多。原田中從實降續爲請矣。前後降續之政。徒益奸弊。況今改量一事。朝令連下。如利川平野之邑。設施便易。善行量政之意。請分付道臣。從之。
정조 3년 · 강
改差忠淸兵使吳載煕。
정조 3년 · 목
領議政金尙喆啓言。湖西陸操當行。而兵使吳載熙赴任未久。身病方重云。請改差。從之。
정조 3년 · 강
命今年當捧舊還。一倂停退。
정조 3년 · 목
敎曰。今年年事。雖幸免歉。諸道荐饑之餘。最久舊還。一竝督捧。則哀此小民。無以息肩。今年當捧最久還。一竝停退事。自備局分付八道兩都。
정조 3년 · 강
命胎封加封。更觀明年擧行。
정조 3년 · 목
禮曹判書李福源啓言。年前大臣。以胎封加封事。陳達。而有待年豐擧行之敎矣。今年年事稍登。胎封事何以爲之乎。敎以。更觀明年年事擧行。
정조 3년 · 강
莊陵奉審與北 陵奉審。命更待下敎。
정조 3년 · 목
禮曹判書李福源啓言。 莊陵奉審。今年當爲擧行乎。敎以。今姑置之。又啓言。北道諸 陵奉審。今年爲當次。何以爲之乎。敎以。一體更待下敎擧行。
정조 3년 · 강
命孝徽宮泡匠燒木減下。
정조 3년 · 목
工曹判書鄭好仁啓言。 孝徽宮泡匠熟設燒木。返虞後不爲進排。則宜有減下別單。而未承下敎故。不敢書入矣。敎以。減下。
정조 3년 · 강
召見總裁官李溵于誠正閣。
정조 3년 · 목
予曰。實錄事。近果如何。如是遷就。極可悶也。溵曰。近因堂上不齊。未免遷就矣。予曰。年條方至何年乎。溵曰。其中或有幾盡垂畢者。或有卷帙尙多者矣。予曰。堂郞中不勤者減下。以他人差出好矣。溵曰。卽今堂上不足。江留洪樂純。今雖還官。不久當還。蔡濟恭屢次違牌。尙不行公矣。予曰何事耶。溵曰。未知矣。予曰。卽今編次者。誰爲最多乎。溵曰。李普行金魯鎭李性源。爲着實矣。予曰。近來秋夜漸長。編次政其時也。堂上依前入直。着實爲之。又敎曰。開局旣久。而堂郞泛悤如此。卿須着實蕫飭。溵曰。臣旣奉恩暇。而又當如前往來矣。予曰。欲省乎。溵曰然矣。
정조 3년 · 강
命實錄堂上蔡濟恭申飭行公。
정조 3년 · 목
敎曰。實錄堂上蔡濟恭。旣無衆所共知之情病。而自春徂秋。迄不行公。雖未知事故之如何。揆以分義處義。俱極乖當。從重推考。仍卽牌招。使之申飭行公。
정조 3년 · 강
差下實錄堂上鄭光漢李命植。
정조 3년 · 목
領敦寧李溵啓言。今承申飭之聖敎。更欲分其年條。蕫其事役。則堂上不可不加差。前判書鄭光漢。行副司直李命植請差下。從之。
정조 3년 · 강
命不入直實錄堂上。幷重推。
정조 3년 · 목
領敦寧李溵啓言。臣頃以堂上一員輪回入直事。草記蒙允後。諸堂多不擧行。當該不入直堂上。請幷重推。從之。
정조 3년 · 목
敎曰。纂史之開局。凡今幾年。前後甲飭。非止一再。而爲堂郞者。初不警念。名雖不撤。實多間斷。延拖拋置。汗靑無期。此不但曠歲淹滯之爲可悶。亦可見泛忽之一端。殊極未安矣。見今夜㴜漸長。政合專意讎校。況有總裁官草記之請。而一二堂上外。俱不入直編摩云。揆以紀綱。尤甚寒心。此後另加申飭。期於從速訖役。如是申諭。而復踵怠慢之習者。勿論堂郞。直請罷職之意。使總裁官知悉。
정조 3년 · 강
差下實錄郎廳朴祐源李亮載。
정조 3년 · 목
領敦寧李溵啓言。郎廳趙鼎鎭。以接慰官出去。今姑減下。以前評事朴祐源差下。北評事吳大益代。以正言李亮載請差下。從之。
정조 3년 · 강
命李領敦寧省掃時。給由馬澆奠床備給。
정조 3년 · 강
削前待敎徐龍輔職。
정조 3년 · 목
敎曰。日前猶以怠忽處分。而罪止薄警者。未及取見校正之本而然也。今始取見其所校正。不但極爲駭然。逐編逐張。全無照檢處。有若初不留意者然。似此懶惰之習。實所罕見。揆以紀綱。萬萬寒心。不可以校書小事。置而不論。前待敎徐龍輔。亟施削職之典。
정조 3년 · 목
因刑曹僞造罪人金奉鎭。殺獄罪人李千奉。僞造御寶罪人朴★(王+善)加刑啓目。竝敎以。依前問目。更良嚴刑得情。又因僞造御寶罪人金龍河。殺獄罪人李光點加刑啓目。幷敎以。依前問目。更良嚴刑。期。於得情
정조 3년 · 강
命京司發配文案。按査以聞。
정조 3년 · 목
敎曰。審克中外庶獄。固是應行之典。而疏決竄謫。又其中一事也。然予則曰。或因値災修省之時。或因遇慶曠蕩之日。臨急議讞。不能精當者。亦非誠實底道也。以今番 陵幸時上言。該曹之抄啓觀之。逆獄外編配者。至於千餘人之多。而不擧論未見宥之類。幾居三之一。久者爲累十年。近不下八九年。此蓋當初所勘之律名。關係不輕故也。噫敬敷五敎。王政之先務也。蠢玆下民。眞有傷倫悖義之罪。則何惜乎殛之竄之。而今之法官處心用法。不若古之法官。苟有私惡於我。而原其本律。或涉太歇。不愜於意。則必勒加難赦之罪。至以無父無母之人。爲之以不孝。無兄無弟之人。謂之以不悌。從又以薄待之目。加之於無妻之人。要決自己之暴怒。不念當者之切冤。此等之弊。予所稔知。而姑無現發於朝家者。故亦且强信其可疑矣。至於向者一臺臣事後。昭然有不可掩者。國家設法。乃所以懲頑戢奸。而似此蔑法之事。適足爲益壞風化。無一分禆益於民俗。則烏在其廷尉當之意也。嗟彼常漢賤類。亦具秉彝。如以至冤之事。得彼難洗之目。勿論見放之遲速。將不能齒諸生人之倫。吁亦不仁之甚也。此予所以尋常惻傷于中。一欲提敎而未果者也。昨筵因言端。已諭於大臣秋官。凡以此等罪名。自京司發配者。先令該曹堂上。收聚各人文案。査櫛年條。究覈證左。如有勒勘而抱冤之徒。一竝抄出以聞。外此罪祟於東。律勘於西。而用意低仰。亦多有之云者。誠如刑判之言。可以按査者。一體閱實以聞。今玆之敎。先及於京司者。特以邇及遠之意也。幷令知悉。
정조 3년 · 강
諭行副司直金亮行。
정조 3년 · 목
敎曰。登對尙稽。良庸泄鬱。調將多日。所愼或已快祛否。明日造朝之意。遣史官。傳諭于行副司直金亮行處。
정조 3년 · 강
召見內閣提學徐命膺。兵曹判書洪樂性等于觀豐閣。
정조 3년 · 목
予曰。今日欲爲觀刈。故召卿等。仍敎曰。奎章閣事。尙無頭緖。固已可悶。而至於下隸之不知有官員。亦可駭也。命膺曰。聖敎誠然也。予曰。閣中事。不可無主張之人。郎廳中。以待敎爲掌務官。使之主管。則何如耶。命膺曰。此果好矣。予曰。然則當以一顆印。給掌務官矣。又敎曰。檢書官節目。何不入啓乎。命膺曰。節目幾盡修正。而遷轉之法。猶有所未盡商確者。故未及入啓矣。承旨洪國榮曰。朔數則以二十朔磨鍊。非外任與在喪。則雖遷他職。兼行檢書之任似好矣。予曰。檢書若登科。則何以爲之乎。國榮曰。此則自當減下矣。予曰。凡事之尙無規模。誠極可悶。一提學從長善爲可也。
정조 3년 · 목
敎曰。聞開留病甚。其子下往。殊極慮念。自畿營騎撥探問以聞。
정조 3년 · 강
兵曹判書洪樂性疏辭新除本兵之任。賜例批。
정조 3년 · 강
吏曹參判兪彥鎬疏辭亞銓之任。賜例批。
정조 3년 · 강
大司成鄭元始疏辭泮長之任。賜例批。
정조 3년 · 강
改差丹陽郡守權聖應。
정조 3년 · 목
吏曹啓言。丹陽郡守。以漢城庶尹權聖應備擬受點矣。今聞未準本府六朔之限。未及照檢。臣則惶恐待罪。而丹陽郡守請改差。允之。敎以。勿待罪。
정조 3년 · 강
有政。吏曹參判兪彥鎬。兵曹判書洪樂性。
정조 3년 · 목
以沈命德爲司諫。韓光近爲獻納。柳誼爲副校理。趙㻐爲知經筵。徐魯修爲丹陽郡守。田翊顯爲鐵原府使。尹東暹爲知事。申大謙爲洪忠兵使。
정조 3년 · 강
命甲山前府使李漢興勘律勿論。
정조 3년 · 목
義禁府啓言。甲山府安置罪人景行。率置妻子後。矇不摘發之前後該府使任嵂李陽運李漢興等。指名以來矣。任嵂以鐵原府使在任所。李陽運時在水原地拿來。而李漢興前以此事。已爲勘律。請勿論。允之。
정조 3년 · 강
御誠正閣行晝講。仍召見下直監司守令。同經筵徐有隣。特進官李衍祥。經筵官宋德相。承旨沈念祖。玉堂嚴思晚金宇鎭。假注書徐鼎修。史官李信祐鄭東浚。安春君烿。武臣沈釋之。
정조 3년 · 목
講論語。○辭陛也。○予曰。近日所愼。已臻快差乎。德相曰。近則少差矣。仍奏曰。伏承食物賜送之恩。而每每煩瀆。亦甚惶悚。故今番則不敢辭巽矣。予曰。何必番番辭巽乎。德相曰。在外儒臣。旣已入來。而病勢甚重。不得登對。可悶矣。予曰。何間可以登筵云耶。德相曰。數三日調理。則可以起動云矣。予曰。有可奏之事乎。德相曰。日前旣多仰奏。而問議尙未入來矣。予曰。卿之袖箚。姑未下。故似未及收議而然矣。德相曰。此數三條。則書下政院好矣。予曰。自卿所。直爲書送政院好矣。予命江原監司具㢞進前。敎曰。卿必不負朝家委畀之意。故予則無憂矣。㢞曰。才識鹵莽。只切惶愧矣。予命安州牧使申應顯進前。敎曰。久處近密。今將遠出。異於他人。必須勉旃可也。應顯曰。三年近侍。今將遠出。不勝耿結之忱矣。
정조 3년 · 강
命經筵官斦達田制科制。各盡所見以聞。
정조 3년 · 목
經筵官宋德相啓言。臣所達田制科制二事。不必以臣箚語爲拘。無論廟堂及庶官韋布。各盡所見以聞。而如是之際。自不容易。請俟商確之間。從之。
정조 3년 · 강
太廟祝文中年號。命詢在京儒臣。
정조 3년 · 목
經筵官宋德相啓言。頃日所陳 太廟祝文中年號。大違 孝廟平日之意。其於 列聖朝。尤無所當。請詢在京儒臣。以爲釐正。允之。
정조 3년 · 강
命許衡之文廟從祀。詢問在京儒臣。
정조 3년 · 목
經筵官宋德相啓言。許衡本是背宋歸元之人。則先儒已言其失身。至於 文廟從祀。極爲僭猥。故臣敢有所達。請詢問於在京儒臣處之。從之。
정조 3년 · 강
命徐龍輔給牒敍用。
정조 3년 · 목
敎曰。年少新進之事。不必深責。日前處分。意在聊施薄警。以寓策勵。前待敎徐龍輔。給牒敍用。
정조 3년 · 강
命義州別武士試取。詢大臣處之。
정조 3년 · 목
江原監司具㢞啓言。西關別武士。卽北路親騎衛也。義州則以邊上重地。額數多至三百名。又有立番之規。而自本府取才三十人。起送兵營觀試。故多費資糧。專事謀避。若無別般變通。將無充額之望。兵使未巡時。自監營以淸北兩武倅差送。參試於義州。與府尹眼同試取。以除赴試兵營之弊。則必將精習弓馬。爭先願屬。請下詢大臣處之。從之。
정조 3년 · 강
命義州及六邑把守將卒添料。令廟堂同爲稟處。
정조 3년 · 목
江原監司具㢞啓言。義州六島把幕。總爲三十一處。把守將卒。多至九十餘名。若値風高之節。往往有凍餒之患。言其勞苦。無與爲比。而一朔一人之料。不過五斗四升。實無支堪之勢。就附近邑中還穀過多處。移轉三千石。糶糴取耗。添給朔料。則實爲方便之道。請令廟堂商確變通。從之。 承旨沈念祖啓言。義州把守料薄難支之弊。誠如前府尹所達。而義州則本料七合外。自官添給。猶患其太薄。其他六邑。則只以每時七合給之。而小米又或不足。則折給雜穀。誠甚可矜。稍優之義州。旣請變通。則最薄之六邑。在當均施。玆因言端敢達矣。敎以。參贊官之言。亦出擧條。同爲稟處。
정조 3년 · 강
命義州加老嶺築城捍禦之策。大臣稟處。
정조 3년 · 목
江原監司具㢞啓言。義州牛馬城。姜邯賛所築之城。其後麓白馬山城。卽林敬業繼築者。而城東數里許加老嶺。乃是通京大路也。築城則實爲捍禦之策矣。臣待罪本府時。與習邊事之人。爛熳商確。則皆謂以不過萬餘金三四年之役。則可以完築云。請下詢大臣稟處。從之。
정조 3년 · 강
命副司直金亮行登對日字。探問以來。
정조 3년 · 목
敎曰。遣史官行副司直金亮行處問疾。登對日字。亦爲探問以來。
정조 3년 · 강
罷黜通津府使田文顯。
정조 3년 · 목
文顯。以身病呈狀。吏曹啓請罷黜也。
정조 3년 · 목
因刑曹朴春興令道臣加刑勘處啓目。敎以。鷄龍占莊之說段。自初謙賊伏法之時。朝家初不致問。今無更究之端。至於渠以猾鄕。憑藉官寵。肆行胸臆之罪段。年前旣以安寬濟居官不法。本郡吏鄕。擧皆査勘。則到今又不足追査。幷置之。
정조 3년 · 강
御誠正閣。行晝講。特進官洪樂性。知經筵黃景源。經筵官宋德相。承旨李在學。玉堂嚴思晩金守鎭。假注書徐鼎修。史官李祐鄭東浚。安川君炷。武臣李潤禧。
정조 3년 · 강
命各道還穀作錢。令廟堂稟處。
정조 3년 · 목
經筵官宋德相啓言。各道租還數多。且多空殼。故吏緣爲奸。其弊逐年滋甚。故民不願受。臣意米還不多之邑。則以租還一斗四升。米或三升二升餘。各其官。親自審祭。使之作米還爲宜。還穀數多之邑。則從巿直作錢。以上度支。以補經費之意。請令廟堂稟處。又啓言。嶺南牟還。本爲種子。反爲民弊。分付道臣。就其石數最多之邑。從巿直作錢。以補經費之意。請令廟堂稟處。又啓言。北道江原三南諸路還穀。逐年添數。反爲民債。元會付外。如常平別備等還。或十年一次。七八年一次。折半作錢以上。以補經費之意。請令廟堂稟處。幷從之。
정조 3년 · 강
肇慶廟　慶基殿祭祀。命令全州專當設行。
정조 3년 · 목
經筵官宋德相啓言。肇慶廟　慶基殿祭物。分排四長官之後。全州則只以十六石本數。無弊行祀。而其餘三長官。則自其邑。以物件備納。極有弊端。故不得已防納於全州。防納之際。十六石外。加納錢一百十五兩。或米二十石。自今爲始。 廟殿祭祀。勿爲分定四長官。令全州專當。本官爲典祀官設行。監司亦爲申飭以行爲宜。請令廟堂稟處。從之。
정조 3년 · 강
命孝徽宮仲朔祭幣帛。令該曹稟處。
정조 3년 · 목
知事黃景源啓言。 宮園之仲朔。卽四時之大祭也。禮當有幣。而今月孝徽宮仲朔祭。幣帛不在磨鍊。臣意則該曹啓下別單中。幣帛依例磨鍊。付標宜矣。敎以。令該曹稟處。
정조 3년 · 강
命宣傳官有闕之代。口傳差出。
정조 3년 · 강
禮曹。以在京儒臣處問議啓。
정조 3년 · 목
該曹啓言。許衡從祀事。與 太廟祝文中釐正事。發遣郎廳。問議于在京儒臣。則前參議金亮行以爲。臣眜典禮。而今此下詢二條。事關大義。不敢不對。第臣病昏。姑難仰陳。日後登延時。謹當面奏云矣。
정조 3년 · 강
改差平安南道京試官沈煥之。
정조 3년 · 목
煥之以身病呈狀。吏曹啓請改差也。
정조 3년 · 강
命副司直金亮行祿俸。更爲輸送。
정조 3년 · 목
戶曹。以副司直金亮行九月祿俸。不爲受去啓稟。敎以。令倉官更爲輸送。
정조 3년 · 강
有政。吏曹參判兪彥鎬進。
정조 3년 · 목
以鄭光漢爲右參贊。鄭宇淳爲三陟府使。李翼純爲通津府使。金宇鎭爲平安南道京試官。
정조 3년 · 목
予曰。左相之病。今則差勝云乎。民始曰。小有減勢云矣。予曰。 肅廟朝及 先王朝。寧陵幸行時。連有慰諭父老之擧。今番亦當爲之矣。民始曰。旣有已例。恐不可廢却矣。
정조 3년 · 강
命明日出宮後。敦化金乕通化門開閉。
정조 3년 · 목
敎曰。明日出宮後。昌德則敦化金乕門。依例開閉。昌慶則弘化門。卽爲還閉。只通化門開閉事分付。
정조 3년 · 강
命總營留陣。姑待下敎。
정조 3년 · 목
敎曰。屢日軍兵之露處。實屬可恤。旣有庚午已例。留陣禁營軍兵。天明後結陣。日暮後移陣。入接於本營。廵鐸等事。各別恪念。勿以移接而疏忽事。申飭禁營。其在一視之道。捴帥所領訓御餘軍留陳處。亦當用此例。而該營所對。極爲未瑩。謂以全無前例。殊可駭也。此則更令査奏。姑待下敎擧行事。一體分付。
정조 3년 · 강
命藥房分提調。守宮大將兼察。
정조 3년 · 강
副司直金用謙疏辭樂院提調之任。賜批。
정조 3년 · 목
疏畧曰。臣凡於庶務。無所知識。況於樂律。尤所昩昩。昨冬忽蒙樂院提調除命。臣辭免不得。冒沒膺命。今過半年。而凡於樂律。一任樂師輩而已。今此樂律釐正之時。尤不當以如臣蒙識者苟充也。亟遞臣所帶樂院提調之任。批以。知斯知之。不知斯不知。安庸多讓爲哉。卿其勿辭焉。
정조 3년 · 강
照勘時囚李萬益等。
정조 3년 · 목
義禁府啓言。時囚罪人潼關前僉使李萬益。北路人物指引。法禁何等至嚴。而潛奸鎭卒之妻。所爲痛惡。禮曹佐郞權應奎。身爲入直郎廳。印信見失。竝以此照律。萬益杖一百收贖。告身盡行追奪。梁山郡定配。應奎笞四十收贖。付過還職。允之。
정조 3년 · 강
遣承旨。詣 宗廟　景慕宮奉審摘奸。
정조 3년 · 강
景慕宮都提調。命以領議政例兼。提調禮戶判例兼。郞官則稱以直長奉事。
정조 3년 · 목
敎曰。 景慕宮守奉官事。一欲下敎。而尙今未果矣。雖以亞於 太廟之義。不設 廟署。而至於守奉官之稱。雖倣 順康 昭寧園園制。然外園內宮。制度自別。則宮用園例。似未妥當。且以春秋奉審時言之。 宮無提擧。又甚苟艱。略遵 永禧殿長生殿例。都提調以領議政例兼。提調禮戶判例兼。郞官則稱以直長擧事。文蔭參外官各別擇差。以重體貌。兼寓予下 大廟一等。視他宮加隆之意。又敎曰。 景慕宮時任守奉官。以本 宮奉事陞敍。 永祐園守奉官二人中。較其仕日。一人仍付參奉。一人他奉事窠陞敍調用。
정조 3년 · 강
永祐園園官。命稱以別檢參奉事定式。
정조 3년 · 목
敎曰。守奉官事。旣已下敎。而雖以 永祐園言之。宜與內 宮。似無異同。況 肇慶廟創設時禮儀。皆從祭以大夫之義。而祠官則稱以別檢參奉。亦可爲旁照之一端。茫眜此例。襲謬至今者。實爲悚歎。 永祐園園官名號。稱以別檢奉事。定式施行。○敎曰。重事體之道。不可口傳擧行。政官牌招開政。
정조 3년 · 강
命關北秋操停止。只行聚點。
정조 3년 · 목
因咸鏡監司徐浩修狀啓。敎以。狀辭旣如此。秋操停止。只行聚點。竝依狀請施行事。卽爲分付。
정조 3년 · 강
命御營廳習陣。依例設行。
정조 3년 · 목
因御營廳單子。大將李柱國有身病。不得行操事。敎以。闕採不知其幾許月矣。該大將旣已承批。明日本廳習陣。頉單子勿施。依例設行事分付。
정조 3년 · 강
命吏判牌招啓辭置之。
정조 3년 · 목
因政院吏判牌招啓稟。敎以。後日次對。欲問大臣而處之。故吏判批。初不下答矣。以御將批誤換頒布。當該承旨從重推考。此啓辭置之。
정조 3년 · 강
弘文館。以召對册子問議儒賢啓。
정조 3년 · 목
本館啓言。召對繼講册子。在京儒賢處。更爲問議。則戶曹參判宋德相以爲。臣意則夜對旣講陸宣公奏議。此便是史册。今於召對。又講史記中一册。似爲偏重故。敢以心經或朱書節約爲對矣。今聞心經爲不可講。則節約或聖學輯要。似甚合宜。惟在聖上裁處云。副司直金亮行以爲。病昏不得仰對云。儒賢獻議如此。何以爲之。敎以聖學輯要。朱子節要。曾於在邸時。或經三講。或經四講矣。至於儒賢獻議中。朱書節約爲名册子。予之曾未所講者。以此册子爲定可也。
정조 3년 · 강
行副司直李柱國疏辭新資。賜例批。
정조 3년 · 강
安東儒生進士金正根等一百五十　人上疏。請先正臣金尙憲院享。賜批。
정조 3년 · 목
疏略曰。臣等之請院先正臣金尙憲於本縣。以光盛化。以幸斯文之計也。始籲而未蒙聖兪。再籲而又未蒙抉允。臣等之抑鬱訝惑。視初尤倍簁矣。伏願亟回睿思。渙發明命。俾因一畝遺址。改䢖神宇。春秋致虔。芬苾無闕焉。批以。儒賢筵臣。亦以此爲請。而予有斟量于中者。爾等退修學業。
정조 3년 · 강
八道儒生幼學金履喆等八百二十二人上疏。請文正公李縡院享。賜批。
정조 3년 · 목
疏略曰。春間京外儒生等。以文正公臣李縡院享事仰瀆矣。及承聖批。有量處之敎。孰不欽俟處分。而不意四學儒生之疏。出於率遽。辭不達意。致有責敎之鄭重。尙稽成命之昭渙。竊不勝抑鬱之忱。玆又來籲。伏願深察叫閽之悃。特允建宇之請焉。批以。爾等退修學業。
정조 3년 · 목
刑曹啓言。觀此金宗鉉擊錚原情。則其父重瑞。捧受鑄錢所錢貨萬餘兩。終不備納。乃敢縱子呼籲。尤極痛駭。原情請勿施。敎以。此人年未滿。依回啓放送。金重瑞段。渠之罪犯。旣如是狼藉。則尙不畢納。慫思其子。肆然擊錚。國有紀綱。焉敢乃爾。究厥情狀。萬萬痛駭。若此不已。此等奸細之輩。將無以知戢。朝令之下。前後刑官之一味囚置。不卽督捧。不加刑訊者。是豈恪勤之義乎。雖未知委折之如何。稽悤則極矣。當該堂上。幷指名現告。一幷從重推考。卿等更加査閱本事。期於從速收殺。 因刑曹殺獄罪人金奉鎭李千奉李光點。御寶僞造罪人金龍河等加刑啓目。竝敎以。依前判付。更加嚴刑。期於得情。
정조 3년 · 강
命全羅右水使柳★(火+集)照律。
정조 3년 · 목
兵曹啓言。全羅右水使柳★(火+集)。漂人問情狀啓中。元無邑鎭請罪之語。緘辭推考。罪依大明律。杖八十收贖。請公罪施行。允之。
정조 3년 · 강
詣南漢行宮經宿。
정조 3년 · 강
命山城門銷鑰。以守禦使句管。
정조 3년 · 강
以李柱國爲左捕將。口傳也。
정조 3년 · 강
命御營大將李敬懋削職。以李柱國代之。
정조 3년 · 목
校理權以綱等啓言。軍律何等嚴重。而御營陣中。誤爲放砲。以致諸營之應砲。事極驚駭。罪關軍律。臣等以爲。當該大將爲先削職宜矣。從之。敎曰。捴戎使李柱國爲御營大將。
정조 3년 · 강
重推校理權以綱。副校理尹行元吳大益。修撰徐有成趙鼎鎭。副修撰沈樂洙尹行修。
정조 3년 · 목
左議政徐命善啓言。論人宜有商量。而俄者儒臣之奏語。多有未妥處。末梢或罷或削之請。亦甚失體。諸玉堂請一倂重推。從之。
정조 3년 · 강
命留都捕將。禁將兼察。榻敎也。
정조 3년 · 강
命捴戎留都軍兵。禁將都領。捴戎中軍下來間。禁衛中軍領軍。榻敎也。
정조 3년 · 강
召見時原任大臣于南漢行宮。領敦寧李激。領議政金尙喆。左議政徐命善。
정조 3년 · 목
具戎服。出便次陞座。予曰。卿等驅馳之餘。旅次經宿。能無憊頓乎。尙喆曰。臣等幸姑無病。而玉體一樣。不勝忻幸矣。
정조 3년 · 강
詣利川行宮經宿。
정조 3년 · 목
具戎服。陞輿出行宮門外降輿。乘轎至東門內。予曰。溫祚王廟。在何處乎。承旨李義翊曰。在西門內云矣。予曰。顯節祠。亦在何處乎。義翊曰。在東門內云矣。出城門外。至遞馬所。降轎乘馬。予曰。守禦廳敎鍊官。亦爲待令乎。義翊曰。然矣。予曰。招入駕前可也。囙歷問所徑地名及道里遠近。使敎鍊官。俱以對。敎鍊官延德雨。仍趨從至慶安驛。謂義翊曰。信乎人步之勝於馬步者此也。京營將校則脚軟。必不能乃爾矣。當該敎鍊官。其令該廳。各別論賞可也。至慶安驛晝停所。予曰。軍兵食代。一一爲之事。宣傳官出厺申飭。少頃出次乘馬。至雙嶺川邊駐蹕。問於義翊曰。丙子年兩南軍戰亡處。卽此地云。而駕到時。使之設祭矣。今方設行乎。義翊曰。今方設行云矣。駐蹕良久。乃行至慶安橋。予曰。川廣橋長。修治之役。必爲不些。能無貽弊於民間乎。卿其詳問於橋梁差使員可也。義翊曰。諸邑合力。故別無民弊云矣。到利川境。見路傍民人。滿山遍野。命駐蹕。予曰。挾路觀光之民。比諸昨日。尤爲衆多。此皆近地居民乎。或有遐方民之上來者乎。義翊曰。若止畿內人民。則豈至如此之多乎。命宣傳官十餘人。各持令旗。遍問民人等居住。宣傳官等回奏曰。非但畿內民人。三南兩西及北關民。亦多上來云矣。予曰。宣傳官等。次次前進到宿所。而沿路民人。皆爲問奏。驪州以前。竝依此例爲之。命義翊。諭民人等曰。當此秋收方張之時。胡爲廢棄農務。遠途上來乎。民人等皆俯伏曰。願見吾君。而裹足上來。且今年大豐。故雖離家遠來。皆無憂矣。予謂諸臣曰。予自嗣服以後。有何一政一令之澤。及於民生者。而民之如是不遠千里。來瞻羽儀者。蓋切兢惕處也。義翊曰。此所謂民情。大可見矣。予曰。觀光之民。勿爲禁逐事分付。駕到利川西峴。有一父老。奉西瓜一盤於路邊。欲爲獻御。而爲衛卒所遮。不得入。予謂侍臣曰。古所謂獻芹者此耶。民情則雖或可見。若許令捧進。不無弊端。蓋旣捧之後。豈無施惠之擧乎。昔唐宗。猶於播遷之時。民有獻菓者。受而食之。使之拜官。其時陸宣公。豈不切諫乎。藉令此輩。眞出於獻芹之誠。亦足啓僥倖之端。此予所以視若不見。不恤其切欲獻御之意也。義翊曰。戒僥倖之敎。不勝欽仰矣。到利川邑內洞口。予曰。自廣州至此地。觀光之民。塡咽委滿。殆不知其幾千萬。沿路左右。無投足之隙。卽予初見也。此是年豐故然乎。義翊曰。民人等互相告諭。皆以爲挾路民人。勿令禁逐。吾君愛民之德。如此云矣。駕到利川行宮。下馬乘輿。入行宮。降輿陞座。命善曰。玉體一向萬安。不勝欣幸矣。予曰。數日之勞。何必爲慮。而行到此地。 陵寢漸近。展拜在明日。予心且幸且喜。蓋切追慕之懷矣。予曰。邑內洞口秪迎者。此是金儒賢乎。義翊曰。然矣。 敎曰。聞爾秪迎路左。良甚欣喜。而以本職之未肅。未能召見。還庸悵歎。今已夜深。爾須明日肅命。仍爲登對事。遣入侍史官。傳諭于吏曹參議金亮行處。予曰。奉命史官金勉柱入侍。予曰。今番駕幸。列邑之供億。民人之赴役。必多爲弊之端。而九重深邃。無由登聞。故特遣爾。使之採訪者。良以此也。暗行時沿路所聞見果何如。貪官猾吏。能無憑藉撗侵之弊。而蔀屋小民。得免愁苦難支之患否。其須一一陳達可也。勉柱曰。諸守令之治否小民之苦樂。無不探問。而幸無大段爲弊之事矣。予曰。列邑中何者爲大不治。何者爲最善治乎。勉柱曰。楊州牧使嚴璹。刑杖過濫。綜密太欠。而擧動時擧行之節。托以船艙及假家等所入材木。發遣吏校。䂨取松木之際。盬色輩稱以役軍雇價。白懲民錢。私自分用。又以馬草等物。勒定於民間。官不給價。吏又弄奸。貪民無以支保。誠爲無狀矣。予曰。進排等物。皆爲勒懲。絕不給價云乎。勉柱曰。非但初不給價。猾吏又多從中加懲之弊矣。予曰。此外他邑亦何如。勉柱曰。楊根縣監金載華。莫禁倉吏之偸竊。政無振刷。而至被邑校之凌辱。且以今番事言之。進排雜物。分定於民村。而又不給價。民怨朋興。果川縣監李義和。生手殘局。旣無束濕之政。廩米發賣。又多斂怨之聲。至於儲置米會減。未免憑公之歸。吏奸頗售。民怨甚多矣。予曰。廩米何以發賣乎。勉柱曰。招致境內米商。定價出給。而比諸巿直。殆加一緡矣。予曰。無狀矣。勉柱曰。驪州牧使朴師崙。今番擧動時。本境內橋梁道路修治等節。分定於各面民戶。使之專當修治。此外進排雜物。亦皆勒督納。乃以淸心樓修改之役爲托。而一無給之事矣。予曰。橋梁修治物力。皆委民間。而自官無給價之事乎。勉柱曰。雖給略干錢。而百不及一矣。予曰。朝家之軫恤民隱果何如。而爲字牧之任者。不體予意。多行不法。使無告殘民。未免呼冤之境。極爲無狀矣。外此或有善治者乎。勉柱曰。陰城縣監李普瞻。今春賙賑之時。屢分衙祿。分饋饑口。本邑戶役。每患偏重。而爲除其弊。代結捧錢。自官貿用。以防民納。且以今番擧行觀之。凡諸進排之物。擧皆自官擔當。不煩民力。論其治績。足爲一道之最矣。予曰。凡諸民役。或釐或除。自官拮据。不煩於民者。殊可尙也。大扺列邑民情何如。勉柱曰。朝家屢下飭敎。故民間免大段弊瘼矣。予曰。今年年事何如云耶。勉柱曰。畿內擧皆豐登。皆以爲庚戌後初有云矣。予曰。今已夜深。待明朝大臣入侍時。同入奏達也。予曰。初料則今番動駕。民邑貽弊。慮其大段。今聞金勉柱所奏。數三守令。雖不無不善擧行之事。而大體則似無大段甚可幸也。義翊曰。爲守令者。擧皆竭力奉行云矣。予曰。金儒賢今在何處云乎。義翊曰。方在邑內村家云矣。予曰。左承旨入侍。民始進伏。予曰。卿等得無憊困乎。民始曰。臣等幸無病矣。予曰。昨夜捴管之公然闕直。果是何故云耶。民始曰。似是倉卒之間。處所未定之致。而事甚駭然矣。都承旨洪國榮曰。今日路傍上言人。平壤劉姓人。其所爲說。極爲凶慘。卽爲嚴治。然後可以明義理定人心矣。予曰。上言中辭意。雖甚叵測。凡事貴在鎭安。何必急急懲治乎。劉哥人。自卿營姑爲拘置。待還宮後。處決亦未晚矣。
정조 3년 · 목
夜二更。流星出天中淡雲間。入南方天際。狀如拳。尾長二三尺許。色白。光照地。
정조 3년 · 강
詣 寧陵英陵展拜。還詣驪州行宮經宿。